ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ስጋ ብጾት፡ ማሕላ ተጋደልቲ ትግራይ 22 ሰነ 2019 ምንጪ ስእሊ, Gizachewu Girmay/FB ክብርኻን መሰልካን ንምርግጋጽ እተካይዶ ተጋድሎ መሪርን ፈታንን እዩ። ግን ከኣ ወዲቐካ ዘተንስእ፡ ሓሚቕካ ዘጎልብት ሰኒፍካ ዘጽንዕ ብማሕላ ዝግዛእ ጽንዓት ስለዘሎስ እቲ ተሰኒፉ ዝወድቕ፡ ተስፋ ቖሪጹ ዝርሕቕ ኣዚዩ ውሑድ እዩ። ኣብ ኢትዮጵያ፡ ብሄራዊ ማዕርነትን መሰል ዓርሰ-ውሳነ ንምርግጋጽ ዝተኻየደ ብረታዊ ተጋድሎ ደምን መስዋእትን ዝሓተተ መሪር ቃልሲ እዩ። ተጋድሎ ህዝቢ ትግራይ ኮነ ህዝቢ ኤርትራ ልዑል ደገፍ ህዝቢ ስለዝነበሮ ዝያዳ ዘጽንዕ እምነትን ትረትን ነይሩዎም እዩ። "ብድሕረይ ህዝበይ ጥራሕ ይሕለፈሉ፡ ንሱ ጥራሕ ይቕሰንን ይርሃዎን 'ምበር በጅኡ እንተተሰዋእኩስ ክብረት እዩ" ዝብል ጽኑዕ እምነት ተጋደልቲ ካልእ ዓንድን ደገፍን እቲ ቃልሲ እዩ ነይሩ። ንሱ ከኣ'ዩ፡ ጥሜትን ጽምእን፡ ድኻምን ዕርቃንን፡ ጸቕጢ ግዳም ዘብእሶ ፈተናን ስንኻ ነኺስካ ብመስዋእቲ ክትዛዝሞ ዝደፍኣካ። ንማሕላን መስዋእትን ብዝምልከት ተጋደልቲ ክልቲኦም ኣሓት ውድባት ሓደን ተመሳሳልን ማሕላ እዩ ነይሩዎም። ክልቲኦም በቶም ካብ ጎድኖም ተፈልዮም ዝወድቁ፡ ብመንፈስን ሕልናን ዘኽብሩዎም ብጾቶም ይምሕሉ - ኣብ ኣሰሮም ከኣ ይቕጽሉ። ".
